CELEX: 52012PC0109
Language: fi
Date: 2012-03-15
Title: Ehdotus EUROOPAN PARLAMENTIN JA NEUVOSTON ASETUS toimistolaitteiden energiatehokkuutta osoittavia merkintöjä koskevasta Euroopan unionin ohjelmasta sekä toimistolaitteiden energiatehokkuutta osoittavia merkintöjä koskevasta yhteisön ohjelmasta annetun asetuksen (EY) N:o 106/2008 muuttamisesta

|
			
		
		
		52012PC0109
		
			Ehdotus EUROOPAN PARLAMENTIN JA NEUVOSTON ASETUS toimistolaitteiden energiatehokkuutta osoittavia merkintöjä koskevasta Euroopan unionin ohjelmasta sekä toimistolaitteiden energiatehokkuutta osoittavia merkintöjä koskevasta yhteisön ohjelmasta annetun asetuksen (EY) N:o 106/2008 muuttamisesta /* COM/2012/0109 final - 2012/0049 (COD) */
			
				
		
		
			
			   	PERUSTELUT
1.           EHDOTUKSEN TAUSTA
Asetuksessa (EY) N:o 106/2008 vahvistetaan
säännöt, joiden mukaisesti toimistolaitteita (tietokoneita, tietokonenäyttöjä,
tulostimia, kopiokoneita, skannereita jne.) koskeva Energy Star -ohjelma
pannaan täytäntöön Euroopan unionissa. Energy Star -ohjelman toteutus EU:ssa
perustuu toimistolaitteiden energiatehokkuutta osoittavia merkintöjä koskevien
ohjelmien yhteensovittamisesta tehtyyn Amerikan yhdysvaltojen hallituksen ja
Euroopan yhteisön sopimukseen[1],
jonka voimassaoloaika päättyi joulukuussa 2011. Neuvosto hyväksyi 12.
heinäkuuta 2011 päätöksen, jolla komissio valtuutettiin neuvottelemaan uusi
viisivuotinen sopimus asiasta, ja neuvottelut saatiin päätökseen 29.
marraskuuta 2011. Tämän ehdotuksen, joka koskee asetuksen (EY) N:o
106/2008 muuttamista, tarkoituksena on saattaa Energy Star ‑ohjelman
toteutus uuden sopimuksen mukaiseksi. Ehdotus neuvoston päätökseksi uuden
Energy Star -sopimuksen allekirjoittamisesta ja tekemisestä annetaan
neuvostolle yhdessä tämän asetuksen (EY) N:o 106/2008 muuttamista koskevan
ehdotuksen kanssa.
2.           INTRESSITAHOJEN KUULEMISEN
JA VAIKUTUSTEN ARVIOINNIN TULOKSET
Uutta sopimusta ja
asetuksen (EY) N:o 106/2008 muuttamista koskevissa ehdotuksissa otetaan
huomioon Energy Star -ohjelman kahtena ensimmäisenä täytäntöönpanokautena
2001–2010 EU:ssa saadut kokemukset sekä Euroopan unionin Energy Star
-lautakunnan näkemykset. 
Syitä Energy Star
-ohjelman jatkamiselle kolmannen viisivuotiskauden ajan käsitellään
yksityiskohtaisesti tiedonannossa Energy Star -ohjelman täytäntöönpanosta
vuosina 2006–2010[2]
ja komission suosituksessa neuvostolle toista Energy Star -sopimusta koskevien
neuvottelujen aloittamisesta. Tärkeimmät kohdat voidaan tiivistää seuraavasti:
–                        
Energy Star -ohjelma on hyvin tuloksellisesti ohjannut
toimistolaitteiden markkinoita energiatehokkaampaan suuntaan. Sillä on onnistuttu vähentämään kolmen viime vuoden
aikana myytyjen toimistolaitteiden sähkönkulutusta noin 11 terawattitunnilla,
eli suurin piirtein 16 prosentilla. Näin on säästetty sähkölaskuissa yli 1,8
miljardia euroa ja vältetty 3,7 megatonnin hiilidioksidisäästöt.
–                        
Se tarjoaa joustavat ja dynaamiset poliittiset
puitteet, jotka soveltuvat erityisen hyvin tieto- ja
viestintätekniikkatuotteiden kaltaiselle nopeasti kehittyvälle alalle. 
–                        
EU:n ja Yhdysvaltojen olisi edelleen jatkettava
yhteistyötä tuotevaatimusten laadinnassa, eli molempien osapuolten tulisi ottaa
käyttöön samantasoiset vaatimukset jokseenkin samaan aikaan.
–                        
Koska Yhdysvallat aikoo sisällyttää ohjelmaan
kolmannen osapuolen suorittaman sertifioinnin, sopimusta olisi jatkettava
siten, että siihen kuuluu kaksi erillistä tuoterekisteröintijärjestelmää, eli
EU:ssa sovellettava ns. itsesertifiointijärjestelmä ja Yhdysvalloissa
sovellettava kolmannen osapuolen toteuttama sertifiointijärjestelmä.
Vastavuoroisen tunnustamisen periaatteen käytön lopettamisesta ei oleteta
aiheutuvan kielteisiä vaikutuksia EU:n ohjelmaan osallistuville valmistajille,
koska ne keskittyvät pääasiassa EU:n markkinoille. 
–                        
Valmistajat ovat ilmoittaneet, että niiden tärkein
syy osallistua ohjelmaan on keskushallintoviranomaisille asetettu vaatimus
hankkia toimistolaitteita, joiden energiatehokkuus on vähintään Energy Star
-ohjelman vaatimalla tasolla. Lisäksi koska huomattava osa valmistajista
osallistuu muiden jäsenvaltioiden julkisiin hankintoihin, olisi harkittava
julkisia hankintoja koskevien säännösten tarkentamista.
Lisäperusteluja julkisia hankintoja koskevien säännösten lujittamiselle
esitetään vaikutusten arvioinnissa[3],
joka liittyy energiatehokkuusdirektiiviä koskevaan ehdotukseen[4]. 
–                        
Vaikka saatavilla olevat tiedot osoittavat, että
vaatimuksia noudatetaan hyvin, komission ja jäsenvaltioiden olisi tehtävä
tiivistä yhteistyötä ohjelman perinpohjaisen täytäntöönpanon varmistamiseksi ja
niiden olisi tarkasteltava uudelleen täytäntöönpanon tehokkuutta viimeistään 18
kuukauden kuluttua sopimuksen tekemisestä. Tähän
liittyen olisi selkeytettävä komission ja jäsenvaltioiden vastuita ohjelman
täytäntöönpanossa.
–                        
Komissio seuraa jatkossakin Yhdysvaltojen ehdottamien
muutosten ja Energy Star ‑ohjelman vaikutuksia energiansäästöön,
valmistajiin ja vaatimustenmukaisuuteen. Viimeistään kaksi vuotta ennen uuden
sopimuksen voimassaolon päättymistä komissio analysoi toimistolaitteiden
energiankulutuksen vähentämiseen liittyvät vaihtoehdot, joihin kuuluu myös
Energy Star -ohjelman korvaaminen muilla toimintamuodoilla.
3.           EHDOTUKSEEN LIITTYVÄT
OIKEUDELLISET NÄKÖKOHDAT
Tämän asetuksen (EY) N:o 106/2008 muuttamista
koskevan ehdotuksen pääasiallisena tarkoituksena on mukauttaa Energy Star
-ohjelman täytäntöönpano Amerikan yhdysvaltain hallituksen ja Euroopan unionin
välillä tehtyyn uuteen sopimukseen toimistolaitteiden energiatehokkuutta
osoittavia merkintöjä koskevien ohjelmien yhteensovittamisesta. 
Ainoa sisällöllinen muutos ehdotuksessa on
asetuksen (EY) N:o 106/2008 4 artiklan 4 kohdan poistaminen. Kyseisessä
kohdassa todetaan, että ”toimistolaitteet, joille Yhdysvaltain
ympäristönsuojeluvirasto on myöntänyt yhteisen tunnuksen, on katsottava tämän
asetuksen mukaisiksi, jollei toisin osoiteta”. Tähän saakka ohjelma on toiminut
EU:ssa ja Yhdysvalloissa valmistajien itsesertifioinnin pohjalta. Ohjelman
onnistumisen on EU:ssa katsottu osittain johtuvan juuri tällaisten
tuoterekisteröintimenettelyjen vaivattomuudesta. Yhdysvallat on kuitenkin
päättänyt siirtyä Yhdysvaltain markkinoille saatettavien tuotteiden osalta
kolmannen osapuolen suorittamaan sertifiointiin. Tällaista lähestymistapaa ei
suositella EU:n markkinoille. Se voisi vaikuttaa ohjelmaan haitallisesti ja
asettaa pk-yritykset epäsuotuisaan asemaan suuriin valmistajiin nähden. Näin
ollen ohjelmassa on uuden sopimuksen pohjalta sovellettava kahta erillistä
tuoterekisteröintijärjestelmää. EU:n markkinoille saatettavien tuotteiden
rekisteröinnistä vastaa Euroopan komissio, kun taas Yhdysvaltain markkinoille
saatettavien tuotteiden rekisteröintejä hoitavat Yhdysvaltain Energy Star
-ohjelman mukaisesti hyväksytyt kolmannet osapuolet. Tämä merkitsee, että
vastavuoroisen tunnustamisen periaatetta ei enää sovelleta. 
Muilla muutoksilla pyritään päivittämään
viittaukset voimassa olevaan lainsäädäntöön (4 artikla) ja uuteen sopimukseen
(11 artikla) sekä saattamaan Energy Star -lautakunnan nimi ajan tasalle (8
artikla). Uudessa 12 artiklassa selvennetään komission ja jäsenvaltioiden vastuita
ohjelman täytäntöönpanossa. Lisäksi 4 ja 7 artikla, kuten myös 13 ja 14
artikla, yhdistetään. 
Tiedonannossa Energy Star -ohjelman
täytäntöönpanosta kaudella 2006–2010 todettiin, että julkisia hankintoja
koskevia säännöksiä olisi mahdollisesti lujitettava. Koska uuden sopimuksen
mukaisen Energy Star -ohjelman viipymätön täytäntöönpano edellyttää kuitenkin
muutetun asetuksen nopeaa hyväksymistä, tekstiin ei esitetä mittavia
sisällöllisiä muutoksia. Sen sijaan julkisia
hankintoja koskevia säännöksiä vahvistetaan energiatehokkuusdirektiiviä
koskevassa ehdotuksessa[5],
jossa julkisia hankintoja käsitellään kattavammin. Muutetussa
asetuksessa olisi otettava huomioon kyseisen direktiivin julkisia hankintoja
koskevat säännökset.
Komissio seuraa jatkuvasti Yhdysvaltojen
ehdottamien muutosten ja Energy Star -ohjelman vaikutuksia energiansäästöön,
valmistajiin ja vaatimustenmukaisuuteen. Viimeistään kaksi vuotta ennen uuden
sopimuksen voimassaolon päättymistä komissio analysoi toimistolaitteiden
energiankulutuksen vähentämiseen liittyvät tulevat vaihtoehdot, joihin kuuluu
myös Energy Star -ohjelman korvaaminen muilla toimintamuodoilla.
4.           TALOUSARVIOVAIKUTUKSET
Ehdotuksella pyritään jatkamaan jo olemassa
olevan ohjelman toteutusta, joten sillä ei ole vaikutuksia toiminta- ja
hallintomäärärahoihin eikä henkilöstötarpeisiin. 
2012/0049 (COD)
Ehdotus
EUROOPAN PARLAMENTIN JA NEUVOSTON ASETUS
toimistolaitteiden energiatehokkuutta
osoittavia merkintöjä koskevasta Euroopan unionin ohjelmasta sekä
toimistolaitteiden energiatehokkuutta osoittavia merkintöjä koskevasta yhteisön
ohjelmasta annetun asetuksen (EY) N:o 106/2008 muuttamisesta
(ETA:n kannalta merkityksellinen teksti)
EUROOPAN PARLAMENTTI JA EUROOPAN
UNIONIN NEUVOSTO, jotka
ottavat huomioon Euroopan unionin toiminnasta
tehdyn sopimuksen ja erityisesti sen 194 artiklan 1 kohdan,
ottavat huomioon Euroopan komission
ehdotuksen,
sen jälkeen kun esitys
lainsäätämisjärjestyksessä hyväksyttäväksi säädökseksi on toimitettu
kansallisille parlamenteille,
ottavat huomioon Euroopan talous- ja
sosiaalikomitean lausunnon, 
ottavat huomioon alueiden komitean lausunnon, 
noudattavat tavallista
lainsäätämisjärjestystä,
sekä katsovat seuraavaa:
(1)       Toimistolaitteiden
energiatehokkuutta osoittavia merkintöjä koskevasta yhteisön ohjelmasta 15
päivänä tammikuuta 2008 annetulla Euroopan parlamentin ja neuvoston asetuksella
(EY) N:o 106/2008[6]
pannaan täytäntöön unionissa Energy Star -ohjelma, joka pohjautuu
toimistolaitteiden energiatehokkuutta osoittavia merkintöjä koskevien ohjelmien
yhteensovittamisesta tehtyyn Amerikan yhdysvaltojen hallituksen ja Euroopan
yhteisön väliseen sopimukseen[7].
Kyseisen sopimuksen voimassaolo päättyi 28. joulukuuta 2011 ja neuvosto
hyväksyi päätöksen, jolla komissio valtuutettiin neuvottelemaan uusi
viisivuotinen sopimus Yhdysvaltojen kanssa. Uutta sopimusta koskevat
neuvottelut saatiin päätökseen 29. marraskuuta 2011. Näin ollen asetukseen
olisi lisättävä viittaus uuteen sopimukseen.
(2)       On myös tarpeen päivittää
viittaukset unionin merkintä- tai laatusertifiointijärjestelmiin, jotka on
luotu energiaan liittyvien tuotteiden ekologiselle suunnittelulle asetettavien
vaatimusten puitteista 21 päivänä lokakuuta 2009 annetulla Euroopan parlamentin
ja neuvoston direktiivillä 2009/125/EY[8],
energiaan liittyvien tuotteiden energian ja muiden voimavarojen kulutuksen
osoittamisesta merkinnöin ja yhdenmukaisin tuotetiedoin 19 päivänä toukokuuta
2010 annetulla Euroopan parlamentin ja neuvoston direktiivillä 2010/30/EU[9] ja
EU-ympäristömerkistä 25 päivänä marraskuuta 2009 annetulla       Euroopan
parlamentin ja neuvoston asetuksella (EY) N:o 66/2010[10].
(3)       Tämä muutosasetus tarjoaa
hyvän tilaisuuden sisällyttää asetukseen myös Energy Star -lautakunnan uusi
nimi.
(4)       Asetuksen 4 artiklan 4 kohta
olisi poistettava, jotta voidaan ottaa huomioon uuden sopimuksen VI artikla,
jossa määrätään kahdesta erillisestä sertifiointijärjestelmästä
(itsesertifiointi unionin markkinoille saatetuille tuotteille ja kolmannen
osapuolen sertifiointi Yhdysvaltojen markkinoille saatetuille tuotteille).
(5)       Yhteyksiä
energiatehokkuudesta ja direktiivien 2004/8/EY ja 2006/32/EY kumoamisesta
annetun Euroopan parlamentin ja neuvoston direktiivin […./../EU][11] asiaa
koskeviin säännöksiin olisi selvennettävä 6 artiklassa. 
(6)       Asetuksen 12 artiklan 3
kohdassa säädettyjä komission ja jäsenvaltioiden vastuita Energy Star -ohjelman
täytäntöönpanossa olisi selkeytettävä.
(7)       Ohjelman arvioinnissa olisi
tarkasteltava myös vaihtoehtoisia toimintamuotoja ja sitä varten olisi
varattava riittävästi aikaa, jotta voidaan tehdä riittävään tietoon perustuva
päätös sopimuksen mahdollisesta uusimisesta.
(8)       Sen vuoksi asetusta (EY) N:o
106/2008 olisi muutettava,
OVAT HYVÄKSYNEET TÄMÄN ASETUKSEN:
1 artikla
Muutetaan asetus (EY) N:o 106/2008
seuraavasti:
(1)                   
Korvataan 4 artikla seuraavasti:
”4 artikla
Yleiset periaatteet
1.     
Energy Star -ohjelma on tarvittaessa sovitettava
yhteen muiden Euroopan unionin merkintä- tai laadunvarmistusjärjestelyjen ja
-järjestelmien, kuten erityisesti asetuksella (EY) N:o 66/2010 perustetun
Euroopan unionin ympäristömerkin myöntämisjärjestelmän, energiaan liittyvien
tuotteiden energian ja muiden voimavarojen kulutuksen osoittamista merkinnöin
ja yhdenmukaisin tuotetiedoin koskevan, direktiivillä 2010/30/EY perustetun
järjestelmän sekä direktiivin 2009/125/EY täytäntöönpanotoimien kanssa.
Yhteensovittamiseen kuuluu tuotetietojen vaihtoa ja tarvittaessa samantasoisten
eritelmien ja vaatimusten vahvistamista eri järjestelmien kesken.
2.     
Energy Star -ohjelman rinnalla jäsenvaltioissa voi
olla toimistolaitteita koskevia muita voimassa olevia tai uusia vapaaehtoisia
energiatehokkuusmerkintäjärjestelmiä.
3.     
Ohjelman osanottajat voivat käyttää yhteistä
tunnusta yksittäisissä toimistolaitteissaan ja niiden myynnin edistämisessä.
4.     
Energy Star -ohjelmaan osallistuminen on
vapaaehtoista.
5.     
Komissio tai jäsenvaltiot voivat testata tämän
asetuksen soveltamisalaan kuuluvia Euroopan unionissa markkinoitavia tuotteita
sen toteamiseksi, vastaavatko ne tässä asetuksessa esitettyjä vaatimuksia,
sanotun kuitenkaan rajoittamatta vaatimustenmukaisuuden arvioinnista ja sitä
koskevista merkinnöistä annettujen Euroopan unionin sääntöjen soveltamista
ja/tai sellaisten Euroopan unionin ja kolmansien maiden välillä tehtyjen
kansainvälisten sopimusten noudattamista, jotka koskevat Euroopan unionin
markkinoille pääsyä.”
(2)                   
Korvataan 6 artikla seuraavasti:
”6 artikla
Energiatehokkuusvaatimusten edistäminen
1.     
Julkisia rakennusurakoita sekä julkisia tavara- ja
palveluhankintoja koskevien sopimusten tekomenettelyjen yhteensovittamisesta 31
päivänä maaliskuuta 2004 annetussa Euroopan parlamentin ja neuvoston
direktiivissä 2004/18/EY[12]
tarkoitettujen keskushallintoviranomaisten on määriteltävä sopimuksen
voimassaolon ajan vähintään yhteisten vaatimusten mukaiset
energiatehokkuusvaatimukset mainitun direktiivin 7 artiklassa määriteltyjä
kynnysarvoja vastaaville tai ne ylittäville julkisille hankintasopimuksille,
sanotun kuitenkaan rajoittamatta unionin ja kansallisen lainsäädännön sekä
taloudellisten arviointiperusteiden soveltamista. Tätä artiklaa sovelletaan
rajoittamatta energiatehokkuudesta ja direktiivien 2004/8/EY ja 2006/32/EY
kumoamisesta annetun Euroopan parlamentin ja neuvoston direktiivin […./../EU][13]
5 artiklan ja liitteessä III olevan f kohdan säännösten soveltamista. 
2.     
Komission ja muiden unionin toimielinten on määriteltävä
sopimuksen voimassaolon ajan vähintään yhteisten vaatimusten mukaiset
energiatehokkuusvaatimukset direktiivin 2004/18/EY 7 artiklassa
määriteltyjä kynnysarvoja vastaaville tai ne ylittäville julkisille
hankintasopimuksille, sanotun kuitenkaan rajoittamatta unionin ja kansallisen
lainsäädännön sekä taloudellisten arviointiperusteiden soveltamista.”
(3)                   
Poistetaan 7 artikla.
(4)                   
Korvataan 8 artikla seuraavasti:
”8 artikla
Euroopan unionin Energy Star -lautakunta
1.           Komissio perustaa Euroopan
unionin Energy Star -lautakunnan, jonka jäseninä on 9 artiklassa tarkoitettuja
kansallisia edustajia sekä asiaan liittyvien sidosryhmien edustajia. Energy
Star -lautakunta tarkastelee Energy Star -ohjelman täytäntöönpanoa unionissa
sekä neuvoo ja avustaa tarvittaessa komissiota, jotta komissio pystyy hoitamaan
tehtävänsä hallintoyksikkönä, kuten sopimuksen IV artiklassa määrätään.
2.           Komissio huolehtii siitä,
että kaikki tiettyyn toimistolaitteiden tuoteryhmään liittyvät sidosryhmät
kuten valmistajat, jälleenmyyjät ja maahantuojat sekä ympäristönsuojelu- ja
kuluttajajärjestöt ovat edustettuina Energy Star -lautakunnassa niin
tasapuolisesti kuin lautakunnan toiminnan kannalta on mahdollista.
3.           Komissio seuraa Energy Star
-lautakunnan avustamana yhteisellä tunnuksella merkittyjen tuotteiden
yleistymistä markkinoilla sekä energiatehokkaiden toimistolaitteiden kehitystä,
jotta yhteisiä vaatimuksia voidaan tarkistaa oikea-aikaisesti.
4.           Komissio vahvistaa Energy
Star -lautakunnan työjärjestyksen ottaen huomioon Energy Star -lautakunnassa
olevien kansallisten edustajien näkemykset.”
(5)                   
Korvataan 11 artikla seuraavasti:
”11 artikla
Teknisten arviointiperusteiden
tarkistuksen valmistelua varten tarvittavat menettelyt
1.           Sopimuksen liitteessä C
tarkoitettujen yhteisten vaatimusten ja toimistolaitteiden tuoteryhmiä koskevan
tarkistuksen valmistelua varten sekä ennen kuin tehdään asiaa koskeva
ehdotusluonnos tai vastataan Yhdysvaltain ympäristönsuojeluvirastolle
sopimuksessa ja Amerikan yhdysvaltojen hallituksen ja Euroopan unionin välisen
toimistolaitteiden energiatehokkuutta osoittavia merkintöjä koskevien ohjelmien
yhteensovittamista koskevan sopimuksen tekemisestä […] päivänä […]kuuta
[…] tehdyssä neuvoston päätöksessä […][14] vahvistettujen menettelyjen mukaisesti, on
toteutettava 2, 3, 4 ja 5 kohdassa säädetyt toimenpiteet.
2.           Komissio voi pyytää Energy
Star -lautakuntaa tekemään ehdotuksia sopimuksen tai jotain tuotetta koskevien
yhteisten vaatimusten tarkistamisesta. Komissio voi tehdä Energy Star
-lautakunnalle ehdotuksia jotain tuotetta koskevien yhteisten vaatimusten tai
sopimuksen tarkistamisesta. Energy Star -lautakunta voi myös omasta
aloitteestaan tehdä ehdotuksia komissiolle.
3.           Komissio neuvottelee Energy
Star -lautakunnan kanssa aina, kun se saa sopimuksen tarkistamista koskevan
ehdotuksen Yhdysvaltain ympäristönsuojeluvirastolta.
4.           Antaessaan komissiolle
lausuntonsa Energy Star -lautakunnan jäsenten on otettava huomioon
toteutettavuus- ja markkinatutkimusten tulokset sekä energiankulutuksen
vähentämiseksi käytettävissä oleva teknologia.
5.           Komissio kiinnittää erityistä
huomiota tavoitteeseen vahvistaa kunnianhimoiset yhteiset vaatimukset, kuten
sopimuksen I artiklan 3 kohdassa määrätään, jotta energiankulutusta voitaisiin
vähentää ottaen asianmukaisesti huomioon käytettävissä oleva teknologia ja
siihen liittyvät kustannukset. Energy Star -lautakunnan on otettava erityisesti
huomioon ekologista suunnittelua koskevien selvitysten viimeisimmät tulokset,
ennen kuin se antaa lausuntonsa uusista yhteisistä vaatimuksista.”
(6)                   
Korvataan 12 ja 13 artikla seuraavasti:
”12 artikla
Markkinoiden seuranta ja väärinkäytösten
valvonta
1.           Yhteistä tunnusta saa käyttää
ainoastaan sopimuksen soveltamisalaan kuuluvien tuotteiden yhteydessä ja
sopimuksen liitteessä B olevien, yhteisen tunnuksen käyttäjälle annettujen
ohjeiden mukaisesti.
2.           Kaikenlainen virheellinen tai
harhaanjohtava mainonta taikka sellaisen merkinnän tai tunnuksen käyttö, joka
voidaan sekoittaa yhteiseen tunnukseen, on kiellettyä.
3.           Komissio varmistaa yhteisen
tunnuksen asianmukaisen käytön toteuttamalla tai koordinoimalla sopimuksen IX
artiklan 2, 3 ja 4 kohdassa mainittuja toimia. Jäsenvaltioiden on toteutettava
tarvittavat, erityisesti sopimuksen IX artiklan 5 kohdassa kuvatut toimet,
joilla varmistetaan tämän asetuksen säännösten noudattaminen niiden alueella,
ja ilmoitettava niistä komissiolle. Jäsenvaltiot voivat toimittaa komissiolle
todisteita siitä, että ohjelman osanottajat eivät ole noudattaneet näitä
säännöksiä, jotta komissio voi ryhtyä toimenpiteisiin.
13 artikla
Uudelleentarkastelu ja tarkistaminen
Ennen kuin sopimuspuolet keskustelevat
sopimuksen uusimisesta sen XIV artiklan 2 kohdan mukaisesti, komissio arvioi
Energy Star -ohjelman tuloksellisuutta toimistolaitteiden energiantehokkuuden
parantamisessa ja valmistajien markkinamahdollisuuksien avaamisessa sekä laatii
arvion vaihtoehtoisista toimintamuodoista, kuten unionin lainsäädännön,
erityisesti direktiivien 2009/125/EY ja 2010/30/EY, mahdollistamista
vaihtoehdoista. Näiden arviointien tulokset on toimitettava Euroopan
parlamentille ja neuvostolle vähintään kaksi vuotta ennen sopimuksen
voimassaoloajan päättymistä.”
(7)                   
Poistetaan 14 artikla.
2 artikla
Voimaantulo
Tämä asetus tulee voimaan
kahdentenakymmenentenä päivänä sen jälkeen, kun se on julkaistu Euroopan
unionin virallisessa lehdessä.
Tämä asetus on kaikilta osiltaan
velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 
Euroopan parlamentin puolesta                    Neuvoston
puolesta
Puhemies                                                       Puheenjohtaja
[1]               EUVL L
381, 28.12.2006, s. 26.
[2]               KOM(2011)
337 lopullinen.
[3]               SEC(2011)
779 lopullinen.
[4]               KOM(2011)
370 lopullinen.
[5]               KOM(2011)
370 lopullinen.
[6]               EUVL L
39, 13.2.2008, s. 1.
[7]               EUVL L
381, 28.12.2006, s. 26.
[8]               EUVL L
285, 31.10.2009, s. 10.
[9]               EUVL L
153, 18.6.2010, s. 1.
[10]             EUVL L 27,
30.1.2010, s. 1. 
[11]             EUVL L
[…], […], s. […].
[12]             EUVL L
134, 30.4.2004, s. 114. Direktiivi sellaisena kuin se on viimeksi muutettuna
komission asetuksella (EY) N:o 1422/2007 (EUVL L 317, 5.12.2007, s. 34).
[13]             EUVL L
[…], […], s. […].
[14]             EUVL L
[…], […], s. […].